SKRIFTLIG FORESPØRGSEL E-0032/01

af Erik Meijer (GUE/NGL) til Kommissionen

(18. januar 2001)

Om: Kødimporterende medlemsstaters afventning af statslige foranstaltninger mod BSE-smitte i kødeksporterende medlemsstater

1. Er Kommissionen bekendt med, at regeringer i medlemsstater hidtil har ventet med at gennemføre planer om lukning af deres indenlandske markeder for import af potentielt farlige kødprodukter fra andre medlemsstater, idet de er af den opfattelse, at handelspolitiske overvejelser på grund af Kommissionens politik må tillægges større vægt end fødevaresikkerheden og forbrugerbeskyttelsen?

2. Er der forekommet tilfælde, hvor kødimporterende medlemsstater af Kommissionen er blevet hindret i at foregribe statslige foranstaltninger i lande, hvor der måtte forventes at være en øget risiko for BSE-smitte, således at der først kan træffes foranstaltninger på det tidspunkt, hvor de eksporterende medlemsstater konstaterer BSE-smitte og på det indenlandske marked udsteder et forbud mod anvendelse af muligt inficeret kød til konsum? Hvad var grunden hertil?

3. Kan Kommissionen bekræfte, at risikoen for BSE-infektion af køer er lige så stor i medlemsstaterne Spanien, Italien, Østrig, Grækenland, Finland og Sverige som i Tyskland, fordi der også dér anvendes kød- og benmel i fodret, og/eller fordi de dyreorganer, som først og fremmest er ansvarlige for Creutzfeld Jacob-sygdommen, indtil for nylig indgik i produkter til konsum, og at den eneste forskel er, at disse medlemsstater i modsætning til Tyskland endnu ikke selv har indført et forbud mod anvendelse af potentielt inficeret kød til konsum?

4. Kan Kommissionen bekræfte, at der stadig eksporteres kød- og benmel fra EU's medlemsstater til andre lande, navnlig lande i Den Tredje Verden, således at europæisk kød- og benmel kan medvirke til, at BSE-smitte udbredes på verdensplan? Er det Kommissionens opfattelse, at denne eksport må stoppes, og kan Kommissionen oplyse, på hvilken måde det kan ske?

5. Er Kommissionen parat til hurtigst muligt at fjerne de hindringer, der stadig måtte være, for beskyttelsen mod kød og kødprodukter, der kan udgøre en fare for folkesundheden?

Svar afgivet på Kommissionens vegne af David Byrne

(14. maj 2001)

Kommissionens fødevarepolitik bygger på strenge sikkerhedsbestemmelser, som giver en høj grad af folkesundhedsmæssig beskyttelse. Med hensyn til bovin spongiform encephalopati (BSE) har den iværksat en meget omfattende række fællesskabsforanstaltninger, som tilsigter at udrydde BSE og beskytte befolkningen.

Kommissionen har ikke forhindret medlemsstaterne i at træffe passende sundhedsforanstaltninger over for importerede produkter, forudsat de er baseret på velunderbyggede videnskabelige beviser.

Det ærede medlems opmærksomhed henledes på den udtalelse, som blev vedtaget den 6. juli 2000 i Den Videnskabelige Styringskomité om den geografiske risiko for bovin spongiform encephalopati, hvor den klassificerer medlemsstaterne efter forskellige risikoniveauer. Den udtalelse findes på internettet på følgende adresse: http://europa.eu.int/comm/food/fs/sc/ssc/outcome_en.html.

Rådets beslutning 2000/766/EF af 4. december 2000 fastlagde bestemmelser om visse beskyttelsesforanstaltninger vedrørende overførbare spongiforme encephalopatier og fodring med animalsk protein(1). I henhold til artikel 3, stk. 1, i denne beslutning er eksport til tredjelande af forarbejdede animalske proteiner bestemt til fodring af husdyr, der holdes, opfedes eller opdrættes med henblik på fødevareproduktion, forbudt.

Kommissionen overvåger situationen meget nøje, herunder medlemsstaternes gennemførelse af fællesskabsforanstaltningerne, og vil foreslå alle yderligere foranstaltninger, som er nødvendige for at bevare et højt folkesundhedsmæssigt beskyttelsesniveau.

(1) EFT L 306 af 7.12.2000.